На основу члана 21. став 2. тачка 4) Закона о акцизама („Службени гласник РС”, бр. 22/01, 73/01, 80/02, 43/03, 72/03, 43/04, 55/04, 135/04, 46/05, 101/05-др. закон, 61/07, 5/09, 31/09, 101/10, 43/11, 101/11, 93/12, 119/12, 47/13, 68/14-др. закон, 142/14, 55/15, 103/15 и 108/16),

Влада доноси

У Р Е Д Б У

О ИЗЕМЕНАМА И ДОПУНАМА УРЕДБЕ О КОЛИЧИНИ РАСХОДА (КАЛО, РАСТУР, КВАР И ЛОМ) НА КОЈИ СЕ НЕ ПЛАЋА АКЦИЗА

Члан 1.

У Уредби о количини расхода (кало, растур, квар и лом) на који се не плаћа акциза („Службени гласник РС”, бр. 137/04, 109/09, 96/12 и 88/17), у члану 2. став 2. после речи: „који је настао” додају се речи: „код произвођача кафе”, а речи: „(пржења и паковања) кафе” замењују се речима: „кафе, под којом се у смислу ове уредбе сматра пржење непржене кафе, односно паковање млевене пржене кафе”.

Члан 2.

У члану 4. додаје се став 3, који гласи:

„Норматив расхода из става 1. овог члана за кафу изражава се као проценат расхода од количине кафе који је настао приликом пржења кафе, односно приликом паковања млевене кафе у одређеном обрачунском периоду. У Норматив расхода из става 1. овог члана, за кафу у процесу пржења, може се признати и расход на љуспице и опне од кафе из тарифне ознаке номенклатуре ЦТ 0901 90 10 00 из члана 14. став 1. тачка 3) Закона, под условом да се исте, након процеса пржења кафе, као комунални отпад уништавају у складу са прописима којима се уређује управљање отпадом, о чему произвођач кафе мора поседовати одговарајућу документацију, и то до висине утврђене у Нормативу расхода, тако да укупни расход на кафу у пржeњу не може прећи уртврђен расход у Нормативу расхода под редним бројем 9).”

Члан 3.

Члан 4а брише се.

Члан 4.

Норматив за утврђивање расхода на који се не плаћа акциза, који чини саставни део Уредбе о количини расхода (кало, растур, квар и лом) на који се не плаћа акциза („Службени гласник РС”, бр. 137/04, 109/09, 96/12 и 88/17), замењује се новим Нормативом за утврђивање расхода на који се не плаћа акциза, који је одштампан уз ову уредбу и чини њен саставни део.

Члан 5.

Ова уредба ступа на снагу наредног дана од дана објављивања у „Службеном гласнику Републике Србије”, а примењиваће се од 1. јануара 2018. године.

05 Број: 110-12980/2017-1

У Београду, 28. децембара 2017. године

В Л А Д А

ПРЕДСЕДНИК

Ана Брнабић,с.р.

НОРМАТИВ ЗА УТВРЂИВАЊЕ РАСХОДА, НА КОЈИ СЕ НЕ ПЛАЋА АКЦИЗА

|  |  |  |
| --- | --- | --- |
| Ред.  бр. | Назив производа | Стопа (%) |
| 1) | оловни бензин | 0,425 |
| 2) | безоловни бензин | 0,425 |
| 3) | гасна уља | 0,325 |
| 4) | керозин | 0,325 |
| 5) | течни нафтни гас | 0,535 |
| 6) | остали деривати нафте који се добијају од фракција нафте које имају распон дестилације до 380° C | 0,325 |
| 7) | цигарете и остале прерађевине од дувана | 0 |
| 8) | алкохолна пића | 1,00 |
| 9) | кафа (у пржењу) | 19,35 |
| 10) | млевена кафа (у паковању) | 0,80 |